Становище на Европейския икономически и социален комитет относно „Съобщение от Комисията до Европейския парламент и Съвета — Данъчно облагане на предприятията за 21-ви век“

[COM(2021) 251 final]

(2022/C 275/07)

Докладчик: Krister ANDERSSON

Консултация Европейска комисия, 1.7.2021 г. Правно основание Член 304 от Договора за функционирането на Европейския съюз Дата на решението на Бюрото 8.6.2021 г. Компетентна секция „Икономически и паричен съюз, икономическо и социално сближаване“ Приемане от секцията 8.2.2022 г. Приемане на пленарна сесия 23.2.2022 г. Пленарна сесия № 567 Резултат от гласуването („за“/„против“/„въздържал се“) 216/0/7

1. Заключения и препоръки

1.1. ЕИСК приветства дългоочакваната инициатива на Комисията за стратегия относно данъчното облагане на предприятията за 21-ви век. ЕИСК силно подкрепя и оценява факта, че Комисията привежда работата си в съответствие с международните дискусии и споразумения.

1.2. ЕИСК подчертава необходимостта от улесняване на трансграничните инвестиции и намаляване на разходите на предприятията за спазване на разпоредбите, като същевременно се увеличава степента на екологосъобразност и цифровизация на европейската икономика.

1.3. „Пакет за справедливо и опростено данъчно облагане“ ( 2 ). ЕИСК насърчава Комисията да изпълнява своя план за действие за справедливо и опростено данъчно облагане в подкрепа на стратегията за възстановяване ( 1 ) , като взема предвид и становището на ЕИСК

1.4. ЕИСК приветства факта, че министрите на финансите на Г-20 одобриха споразумението, подписано на 8 октомври 2021 г. от 136 от 140 участващи в приобщаващата рамка държави, за постигане на глобален и основан на консенсус пакет от решения за начина на разпределяне на правата за данъчно облагане между отделните държави. Същевременно Комитетът подчертава последиците от сложността на тези амбициозни цели, които налагат единно, съгласувано и координирано в световен план изпълнение на стълбове 1 и 2 (пакета).

1.5. ЕИСК набляга на необходимостта от прилагане на данъчния пакет както в ЕС, така и едновременно в основните държави — търговски партньори. Ако стълб 1 не се прилага едновременно в САЩ и в други основни търговски партньори, европейските предприятия може да се окажат в неблагоприятно конкурентно положение.

1.6. ЕИСК подчертава, че е важно в Европа да има абсолютно същите правила по отношение на стълб 2 и ефективния минимален корпоративен данък като договорените комплексни правила, определени в глобалното споразумение. Ето защо държавите членки следва да предоставят достатъчно време за постигане на окончателен одобрен текст, преди да се приеме директива.

1.7. С изчисляването на ефективната данъчна ставка (ЕДС) се цели да се определи дали за дадена многонационална група от предприятия (МГП) тя е над или под минималната данъчна ставка на съответната юрисдикция. ЕИСК подчертава, че изискванията за изчисляване на ефективните данъчни ставки трябва да следват одобрения глобален подход, така че да няма увеличаване на административните разходи.

1.8. ЕИСК подкрепя инициативата на Комисията да издаде препоръка към държавите членки за допускане на компенсирането на загуби чрез пренасяне.

1.9. ЕИСК подкрепя Комисията в борбата срещу злоупотребите с използване на фиктивни дружества с цел изпиране на пари, агресивно данъчно планиране от физически лица и търговски предприятия и отклонение от данъчно облагане. ЕИСК очаква възможността да изрази позициите си относно конкретно предложение за справяне със злоупотребата с фиктивни дружества.

1.10. Комитетът приветства инициативата на Комисията за създаване на облекчения за намаляване на преференциалното данъчно третиране на дълга (DEBRA). Инвестициите в нови, по-екологосъобразни технологии са свързани с висок риск за инвеститора. В такива ситуации финансирането със собствен капитал е от изключително значение и трябва да се преодолее неблагоприятното му третиране, присъщо за данъчните системи.

1.11. ЕИСК приветства рамката Бизнесът в Европа: рамка за подоходно данъчно облагане (BEFIT) с единен правилник за корпоративно данъчно облагане и очаква да има възможността да разгледа подробно предложение.

1.12. ЕИСК насърчава Комисията да разгледа ситуациите на трансгранична дистанционна работа като неразделна част от стратегията за данъчно облагане на предприятията.

1.13. Друга област, която трябва да бъде преразгледана, е обхватът на ДДС. Изключенията и пропуските създават усложнения и водят до неравнопоставени условия на конкуренция, а също и до пропуснати приходи от данъци. ЕИСК насърчава Комисията да направи преглед на обхвата на системата на ДДС.

2. Предложение на Комисията

2.1. Целта на съобщението на Комисията относно данъчното облагане на предприятията за 21-ви век е да се преодолеят няколко сериозни предизвикателства, възникнали през годините, а също и заради пандемията от COVID-19.

2.2. ЕС се нуждае от стабилна, ефикасна и справедлива данъчна рамка, която да отговаря на нуждите от публично финансиране, като същевременно подкрепя възстановяването и екологичния и цифровия преход чрез създаване на благоприятна среда за справедлив, устойчив и приобщаващ растеж, а също и за инвестиции, така че да могат да се създават възможности за заетост.

2.3. Очаква се данъчното облагане да допринесе за по-широкообхватни политики на ЕС, като например Европейския зелен пакт , програмата на Комисията в областта на цифровите технологии , новата промишлена стратегия за Европа и съюза на капиталовите пазари . Данъчното облагане ще трябва също така да улесни цифровия преход, като осигури среда, в която цифровите предприятия могат да просперират.

2.4. В съобщението на Комисията надлежно се отчитат и резултатите от проекта за борба със свиването на данъчната основа и прехвърлянето на печалби (BEPS) и се разглежда реформата на международната рамка за корпоративно данъчно облагане, ръководена от ОИСР и с мандат от Г-20. Пакетът за реформа включва два стълба. Стълб 1 има за цел адаптиране на международните правила за данъчно облагане към новите стопански модели, които дават възможност на дружествата да извършват стопанска дейност без физическо присъствие ( 3 )

2.5. Със стълб 2, от друга страна, ще се намали данъчната конкуренция чрез определяне на минимална ефективна ставка на корпоративния данък от 15 % ( 4 )

2.6. След като пакетът бъде одобрен в рамките на многостранно споразумение, прилагането му ще стане задължително и Комисията ще предложи директива за неговото изпълнение в ЕС.

2.7. Освен това Комисията ще представи ново предложение за ежегодното публикуване на ефективната данъчна ставка на корпоративния данък за големите дружества, които са установени в ЕС и попадат в обхвата на стълб 2, като се използва договорената методология за изчисленията по него.

2.8. Като част от програмата за прозрачност ЕС ще разгледа допълнително и злоупотребата за данъчни цели с фиктивни дружества — т.е. дружества, които нямат или имат минимално съществено присъствие и реална икономическа дейност — чрез нова законодателна инициатива, насочена към предотвратяване на агресивното данъчно планиране, отклонението от данъчно облагане и изпирането на пари от физически лица и търговски предприятия.

2.9. В стратегията на Комисията ще бъде взето предвид и преференциалното третиране на дълга при корпоративното данъчно облагане, като третирането на финансираните със собствен капитал инвестиции стане по-благоприятно чрез система от данъчни облекчения (DEBRA) за финансиране с нов собствен капитал.

2.10. Бизнесът в Европа: рамка за подоходно данъчно облагане ). Комисията трябва да оттегли внесените си предложения за обща консолидирана основа за облагане с корпоративен данък (ОКООКД) ( 5 ) , след като бъде представено ново предложение за укрепване на вътрешния пазар. Това ще бъде нова рамка за подоходно данъчно облагане на доходите на предприятията в Европа, наречена BEFIT ().

2.11. Предложението за BEFIT ще се основава на стълб 1 и стълб 2. При изготвянето му Комисията ще работи в тясно сътрудничество с държавите членки, като се вземат предвид също и мненията на Европейския парламент и се провеждат консултации със стопанския сектор и групи на гражданското общество.

2.12. Стратегията на Комисията включва и препоръка към държавите членки да допускат компенсирането на загуби чрез пренасяне, с което се цели подобряване на еднаквите условия на конкуренция за дружествата в целия ЕС. Препоръката се отнася за данъчната 2020 и 2021 година.

3. Общи бележки

3.1. ЕИСК приветства дългоочакваната инициатива на Комисията за стратегия относно данъчното облагане на предприятията за 21-ви век. ЕИСК силно подкрепя и оценява факта, че Комисията привежда работата си в съответствие с международните дискусии и споразумения.

3.2. ЕИСК подкрепя целта на Комисията с програмата в областта на данъчното облагане да се допринесе за общата цел за създаване на благоприятни условия за справедлив и устойчив растеж чрез подкрепа за по-широкообхватни политики на ЕС, като Европейския зелен пакт, програмата на Комисията в областта на цифровите технологии, новата промишлена стратегия за Европа и съюза на капиталовите пазари.

3.3. ЕИСК подчертава необходимостта от улесняване на трансграничните инвестиции и намаляване на разходите на предприятията за спазване на разпоредбите, като същевременно се увеличава степента на екологосъобразност и цифровизация на европейската икономика.

3.4. ЕИСК изразява загриженост заради неизпълнението на потенциалните данъчни приходи въпреки факта, че през последното десетилетие приходите от корпоративен данък като отношение спрямо БВП в ЕС и страните от ОИСР средно остават стабилни и дори се повишават.

3.5. ЕИСК споделя мнението на Комисията, че правителствата прибягват до приемането на разнородни мерки за борба с избягването на данъци и с отклонението от данъчно облагане и че тези мерки са усложнили още повече съществуващата сложна уредба. ЕИСК призовава за стабилна, ефикасна и справедлива данъчна рамка за справяне със стимулите, които са в основата на поведението, водещо до свиване на данъчната основа и прехвърляне на печалбите.

3.6. ЕИСК призовава Европейската комисия да оцени въздействието от приложената през последните шест години поредица от законодателни актове за борба с избягването на данъци.

3.7. „Пакет за справедливо и опростено данъчно облагане“ ЕИСК насърчава Комисията да изпълнява своя план за действие за справедливо и опростено данъчно облагане в подкрепа на стратегията за възстановяване ( 6 ) , като взема предвид и становището на ЕИСК ( 7 ) . ЕИСК счита, че е важно производителността на европейската икономика да се повиши поне до нивото на конкурентните икономики. Данъчното облагане е само един от факторите, оказващи въздействие върху производителността, но е от значение ( 8 )

4. Конкретни бележки

4.1. ЕИСК приветства факта, че министрите на финансите на Г-20 одобриха споразумението, подписано на 8 октомври 2021 г. от 136 от 140 участващи в приобщаващата рамка държави, за постигане на глобален и основан на консенсус пакет от решения за начина на разпределяне на правата за данъчно облагане между отделните държави ( 9 ) . Същевременно Комитетът подчертава последиците от сложността, свързана с тези амбициозни цели, които налагат единно, съгласувано и координирано в световен план изпълнение на стълбове 1 и 2. В този контекст предложенията на ЕС трябва да вземат предвид спецификите на изискванията на правото на ЕС като свободата на установяване и недискриминацията.

4.2. ЕИСК отбелязва, че е необходима още много работа за постигане на подробно споразумение. От първостепенен интерес е да бъдат изготвени споразумения по множество технически аспекти. При прилагането на правилата на равнището на ЕС дружествата със седалище в ЕС не трябва да са в неблагоприятно конкурентно положение спрямо съответните си конкуренти, установени в други основни юрисдикции ( 10 )

4.3. ЕИСК набляга на необходимостта от прилагане на данъчния пакет не само в ЕС, но едновременно и в основните държави — търговски партньори. Ако стълб 1 не се прилага едновременно в САЩ и в други основни търговски партньори, европейските предприятия може да се окажат в неблагоприятно конкурентно положение. Поради това е необходимо с търговските партньори да се координира както прилагането, така и използването на многостранното споразумение.

4.4. ЕИСК подчертава значението на транспонирането и на наличието на абсолютно едни и същи правила за директивата за стълб 2 и ефективния минимален корпоративен данък като договорените комплексни правила, определени в глобалното споразумение. Ето защо държавите членки следва да предвидят достатъчно време за постигане на окончателен одобрен текст, преди да се приеме директива ( 11 )

4.5. ЕИСК подкрепя инициативата на Комисията да издаде препоръка към държавите членки за допускане на компенсирането чрез пренасяне. Тези правила обаче са важни не само в условията на пандемия, но и при нормални обстоятелства. Нетната печалба на едно дружество с течение на времето следва да подлежи на облагане с корпоративен данък.

4.6. ЕИСК подкрепя Комисията в борбата срещу злоупотребите с използване на фиктивни дружества с цел изпиране на пари, агресивно данъчно планиране от физически лица и търговски предприятия и отклонение от данъчно облагане. ЕИСК очаква възможността да изрази позициите си относно конкретно предложение за справяне със злоупотребата с фиктивни дружества.

4.7. Комитетът приветства инициативата на Комисията за създаване на облекчения за намаляване на преференциалното данъчно третиране на дълга. Инвестициите в нови, по-екологосъобразни технологии са свързани с висок риск за инвеститора. В такива ситуации финансирането със собствен капитал е от изключително значение и трябва да се преодолее неблагоприятното му третиране, присъщо за данъчните системи ( 12 )

4.8. ЕИСК отбелязва, че третирането на финансирането със собствен капитал би могло да стане по-благоприятно както на равнище търговско предприятие, така и на равнище акционер. Важно е данъчното третиране да не създава стимули за насочване на средства от едно равнище към друго.

4.9. Освен това заслужава да се отбележи, че ако задължителните ставки на корпоративния данък се повишават, стойността на приспаданите лихви се покачва и за дружествата става икономически по-целесъобразно да инвестират чрез заеми. По-висок процент на инфлация и/или по-високи лихвени проценти биха имали подобен ефект, с което ще се засили настоящото преференциално третиране на дълга ( 13 ) . Тъй като подобно развитие не може да бъде изключено, предстоящата инициатива на Комисията се оценява още по-положително и придобива все по-голямо значение.

4.10. ЕИСК приветства целите на BEFIT и очаква да има възможността да разгледа подробно предложение. В предложението следва да се вземат предвид приетите в миналото от държавите членки специфични правни режими, които се прилагат за определени видове кооперации и взаимоспомагателни дружества. ЕИСК насърчава Комисията да включи в обсъжданията заинтересованите страни и гражданското общество, за да се постигне напредък и одобрение.

5. Някои допълнителни области, които трябва да се вземат предвид за данъчната политика за 21-ви век

5.1. ЕИСК счита, че пандемията може да е довела до промяна на работното място за много хора, така че работата от разстояние ще стане все по-често срещана през следващите години. Данъчните последици от трансграничната работа от разстояние (или дистанционна работа) пораждат въпроси във връзка с данъците както за дружествата, така и за физическите лица. За дружествата може да възникне непредвидено място на стопанска дейност със съответните данъчни последици от това. Към физическите лица може да бъдат отправени искания за данъчно облагане от няколко държави, като същевременно може да бъдат засегнати неблагоприятно социалните помощи и закрила. Може да бъдат засегнати и пенсионните права.

5.2. ЕИСК насърчава Комисията да разгледа ситуациите на трансгранична работа като неразделна част от стратегията за данъчно облагане на предприятията.

5.3. Друга област, която трябва да бъде преразгледана, е обхватът на ДДС. Изключенията и пропуските създават усложнения и водят до неравнопоставени условия на конкуренция, а също и до пропуснати приходи от данъци. ЕИСК насърчава Комисията да направи преглед на обхвата на системата на ДДС.

Брюксел, 23 февруари 2022 г. Председател на Европейския икономически и социален комитет Christa SCHWENG

(1) COM(2020) 312 final.

(2) ОВ C 155, 30.4.2021 г., стр. 8.

(3) В обхвата са включени дружества, които са многонационални групи от предприятия (МГП) със световен оборот над 20 милиарда евро и рентабилност над 10 % (т.е. печалба преди данъка върху приходите), изчислени с помощта на механизъм за осредняване, като прагът за оборота да се намали до 10 милиарда евро в зависимост от успешното изпълнение, включващо данъчна сигурност, със съответното преглеждане, което да започне 7 години след влизане в сила на споразумението и да се извърши за не повече от една година. Изключват се добивните дейности и регулираните финансови услуги. https://www.oecd.org/tax/beps/statement-on-a-two-pillar-solution-to-address-the-tax-challenges-arising-from-the-digitalisation-of-the-economy-october-2021.pdf.

(4) Стълб 2 съдържа: a) две взаимносвързани местни правила (заедно „глобални правила срещу свиване на данъчната основа“ (правила GloBE): i) правило за включване на доходите (Income Inclusion Rule — IIR), с което се налага допълнителен данък на дружество майка във връзка с обложения с ниска ставка доход на дружество от групата, и ii) правило за недостатъчно облагаемо плащане (Undertaxed Payment Rule — UTPR), с което се отказват приспадания или се изисква еквивалентна корекция, доколкото нискооблагаемият доход на дружество от групата не подлежи на данъчно облагане съгласно IIR; и б) основано на договор правило (правилото за облагане с данък (Subject to Tax Rule — STTR), с което на юрисдикциите при източника се дава право да налагат ограничено облагане с данък при източника на определени плащания на свързана страна, при условие че данъкът е под минимална ставка. STTR ще се признава за данъчен кредит по правилата GloBE. Правилата GloBE ще се прилагат за МГП, които достигат прага от 750 милиона евро, определен съгласно действие 13 от BEPS (докладване по държави). Държавите са свободни да прилагат IIR за МГП, чието седалище е в съответната държава, дори ако тези МГП не достигат прага. Минималната данъчна ставка, използвана за целите на IIR и UTPR, ще бъде 15 %. https://www.oecd.org/tax/beps/statement-on-a-two-pillar-solution-to-address-the-tax-challenges-arising-from-the-digitalisation-of-the-economy-october-2021.pdf.

(5) COM(2016) 685 final и COM(2016) 683 final.

(6) COM(2020) 312 final.

(7) ОВ C 155, 30.4.2021 г., стр. 8.

(8) В редица доклади се заключава, че въздействието на корпоративните данъци върху растежа и производителността е особено неблагоприятно. ОИСР стига неколкократно до този извод, вж. например. Tax and Economic Growth, OECD Economics Department Working Paper No. 620 (Данъчното облагане и икономическия растеж, Работен документ № 620 на Икономическия отдел на ОИСР) или Tax Policy Reform and Economic Growth, OECD (2010) (Реформата на данъчната политика и икономическия растеж, ОИСР). Прехвърлянето на корпоративния данък към работниците, по-специално към нискоквалифицираните работници, както и отрицателното въздействие върху инвестициите, са важни доводи за това заключение. Други данъци като тези върху трудовите доходи също могат да потиснат растежа и развитието на производителността.

(9) Данъчните правила се прилагат за всички дружества над определен праг, независимо от секторите, в които извършват дейност. Това не се отнася само до така наречените цифрови бизнес модели или предприятия, насочени към работа с потребителите.

(10) При липсата на правило за недостатъчно облагаемо плащане (UTPR) и ако правилото за включване на доходите (IIR) не се прилага за вътрешни ситуации, ще имаме положение, в което чуждестранните МГП, включително тези от САЩ, ще налагат само минималната ЕДС при трансгранични ситуации. Резултатът ще бъде, че местните им дъщерни дружества ще бъдат защитени от минималната ефективна данъчна ставка: при тези условия обложените с ниска ставка местни дъщерни дружества на дружество майка със седалище в САЩ/чужбина ще продължат да се ползват например от данъчен кредит за НИРД и да плащат по-ниска от минималната договорена данъчна ставка, докато данъчният кредит за НИРД на дружество майка със седалище в ЕС и неговите местни дъщерни дружества ще бъде неутрализиран от допълнителния данък, ако намалят собствената си национална ЕДС под договорения минимум.

(11) Ако всички правила в споразумението относно приобщаващата рамка на ОИСР не са известни към момента, в който държавите членки се споразумеят относно директива, трябва да започне процедура за изменение на директивата, за да се постигне транспониране на глобалното споразумение в споразумение на ЕС. Някои държави членки могат да се противопоставят на подобно изменение на директивата. За да се постигне правилно и пълно транспониране, глобалното споразумение трябва да бъде напълно разработено и известно преди постигането на споразумение относно директива.

(12) Вж. становището на ЕИСК относно „Ролята на корпоративните данъци върху корпоративното управление“ ОВ C (ОВ C 152, 6.4.2022 г., стр. 13).

(13) Вж. The Taxation of Income from Capital (Данъчно облагане на дохода от капитал), Mervyn King и Don Fullerton, The University of Chicago Press и NBER (1984 г.).